## Odluka Ustavnog suda Republike Hrvatske broj:U-IIIA-1029/2005 od 13. lipnja 2007.

### NN 72/2007 (11.7.2007.), Odluka Ustavnog suda Republike Hrvatske broj:U-IIIA-1029/2005 od 13. lipnja 2007.

# USTAVNI SUD REPUBLIKE HRVATSKE

2272

Ustavni
sud Republike Hrvatske, u Drugom vijeću za odlučivanje o ustavnim tužbama, u
sastavu sutkinja Jasna Omejec, predsjed­nica Vijeća, te suci Marijan Hranjski,
Mario Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju je podnio I. P. iz K., kojeg zastupa
S. N. P., odvjetnik u S., na sjednici održanoj 13. lipnja 2007. godine,
jednoglasno je donio

## ODLUKU

I.
Ustavna tužba se usvaja.

II.
Županijski sud u Zagrebu dužan je donijeti odluku u pred­metu koji se vodi pred
tim sudom pod poslovnim brojem: Gž-2480/07 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III.
Na temelju članka 63. stavka 3. Ustav­nog zakona o
Ustav­nom sudu Republike Hrvatske (»Narodne novine«
broj 99/99., 29/02. i 49/02. – pročišćeni tekst), podnositelju ustavne tužbe I.
P. iz K., L. 7, određuje se primjerena naknada zbog povrede ustavnog prava iz
članka 29. stavka 1. Ustava Republike Hrvatske (»Narodne novine« broj 41/01. –
pročišćeni tekst) u iznosu od 13.900,00 kn.

IV.
Naknada iz točke III. izreke ove odluke bit će isplaćena iz državnog proračuna
u roku od tri mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V.
Ova odluka objavit će se u »Narodnim novinama«.

Obrazloženje

1.
Na temelju članka 63. Ustav­nog zakona o Ustav­nom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst, u daljnjem tekstu: Ustavni zakon)
podnositelj je 3. ožujka 2005. godine podnio ustavnu tužbu smatrajući da mu je
dugotrajnošću parničnog postupka koji se vodi pred Općinskim sudom u Sesvetama
pod brojem: P-775/04 (raniji brojevi: P-1219/02, P-227/87), povrijeđeno ustavno
pravo na suđenje u razumnom roku.

ČINJENICE VAŽNE ZA
USTAVNOSUDSKI POSTUPAK

2.
Ustavni sud je u ustavnosudskom postupku, na temelju navoda ustavne tužbe,
očitovanja Općinskog suda u Sesvetama od 2. siječnja 2006. godine te uvida u
presliku spisa Općinskog suda u Sesvetama broj: P-588/06 (raniji brojevi:
P-775/04, P-1219/02, P-227/87), utvrdio činjenice koje su pravno relevantne za
odlučivanje o povredi ustavnog prava podnositelja zajamčenog člankom 29.
stavkom 1. Ustava Republike Hrvatske:

Podnositeljeva
majka, A. P., podnijela je 16. ožujka 1987. godine tužbu Općinskom sudu u
Sesvetama protiv S. D. i ostalih, radi poništenja upisa u zemljišne knjige i
uspostave ranijeg zemljišnoknjižnog stanja.

Do
5. studenoga 1997. godine održano je devet ročišta za glavnu raspravu (13.
svibnja 1987., 18. lipnja 1987., 12. listopada 1988., 16. studenoga 1993., 14.
prosinca 1993., 3. ožujka 1994., 26. ožujka 1997., 27. svibnja 1997. i 19.
lipnja 1997. godine).

Nakon
5. studenoga 1997. godine, sud je na ročištu održanom 15. veljače 1999. godine
zaključio glavnu raspravu te donio presudu broj: P-227/87, kojom je odbacio
tužbu.

Predmet
je povodom žalbe tužiteljice 17. kolovoza 1999. godine otpremljen Županijskom
sudu u Zagrebu koji je rješenjem broj: Gž-8571/99 od
19. studenoga 2002. godine, ukinuo prvostupanjsku presudu te 9. prosinca 2002.
godine predmet vratio Općinskom sudu u Sesvetama na ponovni postupak.

Postupak
je nastavljen ročištem održanim 8. travnja 2003. godine.

Rješenjem
broj: P-1219/02 od 3. veljače 2004. godine, Općinski sud u Sesvetama utvrdio je
prekid postupka zbog smrti prvotuženika.

Na
ročištu održanom 13. rujna 2004. godine podnositelj je kao nasljednik
podnositeljice (koja je umrla 13. siječnja 2004.) stupio u parnicu.

Sljedeća
ročišta održana su 1. prosinca 2004., 19. siječnja 2005. i 14. ožujka 2005.
godine.

Na
ročištu održanom 24. svibnja 2005. godine glavna rasprava je zaključena, a
presuda broj: P-775/04, kojom je odbijen tužbeni zahtjev podnositelja
objavljena je 27. svibnja 2005. godine.

Dana
14. listopada 2005. podnositelj je izjavio žalbu protiv presude.

Rješenjem
Županijskog suda u Zagrebu broj: Gž-339/06-2 od 16.
svibnja 2006., ukinuta je prvostupanjska presuda i predmet vraćen na ponovni
postupak.

U
nastavku postupka održano je ročište 26. rujna 2006. na kojemu je određeno da
će se spisu priklopiti spis Općinskog suda u Sesvetama broj: Z-1183/86.

Sljedeće
ročište održano je 6. studenoga 2006. na kojemu je glavna rasprava zaključena.

Na
ročištu održanom 13. studenoga 2006. objavljena je presuda broj: P-588/06.

Dana
5. veljače 2007. podnositelj je izjavio žalbu protiv presude.

Dana
23. ožujka 2007. tuženici su sudu dostavili odgovor na žalbu.

Dana
2. svibnja 2007. spis je otpremljen Županijskom sudu u Zagrebu radi odlučivanja
o žalbi protiv presude.

Postupak
se vodi pred Županijskim sudom u Zagrebu pod brojem Gž-2480/07.

PRAVO VAŽNO ZA
USTAVNOSUDSKI POSTUPAK

3.
Za odlučivanje Ustav­nog suda o razumnoj duljini
sudskog postupka mjerodavne su odredbe članka 29. stavka 1. Ustava Republike
Hrvatske i članka 63. Ustav­nog zakona.

*Ustavna
tužba je osnovana.*

4.
Ustavni sud svoju odluku obrazlaže sljedećim utvrđenjima:

4.1. DULJINA SUDSKOG
POSTUPKA

Podnositeljeva
majka, A. P., podnijela je 16. ožujka 1987. godine tužbu Općinskom sudu u
Sesvetama protiv S. D. i ostalih, radi poništenja upisa u zemljišne knjige i
uspostave ranijeg zemljišnoknjižnog stanja.

Duljina
postupka uzima se u obzir od 5. studenoga 1997. kad je Zakonom o potvrđivanju
stupila na snagu, u odnosu na Republiku Hrvatsku, Konvencija za zaštitu
ljudskih prava i temeljnih sloboda i Protokoli broj 1, 4, 6, 7 i 11 uz Konvenciju
za zaštitu ljudskih prava i temeljnih sloboda (»Narodne novine – Međunarodni
ugovori« broj 18/97., 6/99. – pročišćeni tekst i 8/99. – ispravak; u daljnjem
tekstu: Konvencija). Protokol broj 12 na snazi je u odnosu na Republiku
Hrvatsku od 1. travnja 2005. (Zakon o potvrđivanju Protokola broj 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 14/02. i Objava o stupanju na snagu Protokola broj 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 9/05.), a Protokol broj 13 od 1. srpnja 2003. (Zakon
o potvrđivanju Protokola broj 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine
– Međunarodni ugovori« broj 14/02. i Objava o stupanju na snagu Protokola broj
13 uz Konvenciju za zaštitu ljudskih prava i temeljnih sloboda, »Narodne novine
– Međunarodni ugovori« broj 13/03.).

U
članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.

Ustavna
tužba podnesena je 3. ožujka 2005. godine, a do tog dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao ukupno sedamnaest (17) godina, jedanaest (11) mjeseci i
četrnaest (14) dana, a od dana stupanja na snagu Konvencije do dana podnošenja
ustavne tužbe postupak je trajao sedam (7) godina, tri (3) mjeseca i dvadeset
pet (25) dana.

4.2. POSTUPANJE
NADLEŽNIH SUDOVA

Razmatrajući
postupanje nadležnih sudova u pravno relevant­nom razdoblju, Ustavni sud je utvrdio da se postupak
najprije vodio pred Općinskim sudom u Sesvetama koji je 15. veljače 1999.
godine donio odluku o odbacivanju tužbe. Neaktivnost suda trajala je od 5.
studenoga 1997. godine do 15. veljače 1999. godine, tj.
jednu (1) godinu, tri (3) mjeseca i devet (9) dana.

Nakon
toga postupak se, u trajanju od tri (3) godine, tri (3) mjeseca i dva (2) dana,
povodom žalbe, vodio pred Županijskim sudom u Zagrebu, koji je rješenjem broj: Gž-8571/99 od 19. studenoga 2002. ukinuo prvostupanjsku
odluku te predmet vratio Općinskom sudu u Sesvetama na ponovni postupak.

Postupak
se zatim do podnošenja ustavne tužbe vodio pred Općinskim sudom u Sesvetama u
trajanju od dvije (2) godine, dva (2) mjeseca i dvadeset dva (22) dana.

Nakon
podnošenja ustavne tužbe, Općinski sud u Sesvetama donio je još dva puta
presudu (27. svibnja 2005. i 13. studenoga 2006.).

Postupak
se trenutno vodi pred Županijskom sudu u Zagrebu.

4.3. PONAŠANJE
PODNOSITELJA USTAVNE TUŽBE
(TUŽITELJA U SUDSKOM POSTUPKU)

Podnositelj ustavne tužbe, kao tužitelj u parničnom postupku, prema ocjeni Ustavnog suda nije pridonio duljini sudskog postupka.

4.4. SLOŽENOST SUDSKOG
PREDMETA

Prema
utvrđenju Ustav­nog suda radi se o složenijem
pred­metu u kojemu je potrebno utvrditi vlasničkopravne odnose na određenim
nekretninama. Međutim, navedena okolnost ne može opravdati činjenicu da
postupak niti nakon sedamnaest godina nije pravomoćno okončan.

OCJENA USTAVNOG SUDA

5.
Ustavni sud utvrđuje da je do dana podnošenja ustavne tužbe parnični postupak
trajao preko sedamnaest godina te da su u razdob­lju nakon 5. studenoga 1997. godine sudovi postupali
neučinkovito. Imajući u vidu ukupno trajanje postupka te okolnost da je
postupak i dalje u tijeku, Ustavni sud ocjenjuje da je povrijeđeno
podnositeljevo pravo na suđenje u razumnom roku zajamčeno člankom 29. stavkom
1. Ustava Republike Hrvatske.

Stoga
je, u smislu odredbe članka 63. Ustav­nog zakona,
donesena odluka kao pod točkama I. i II. izreke ove odluke.

6.
Visinu naknade, zbog povrede ustavnog prava na donošenje sudske odluke u
razumnom roku, Ustavni sud određuje imajući u vidu sve okolnosti svakog
pojedinog slučaja. Pri utvrđivanju visine naknade na temelju članka 63. stavka
2. Ustav­nog zakona, Ustavni sud uvažava i ukupne
gospodarske i socijalne prilike u Republici Hrvatskoj.

Sukladno
odredbi članka 63. stavka 3. Ustav­nog zakona,
odlučeno je kao pod točkama III. i IV. izreke ove odluke.

7.
Odluka o objavi odluke (točka V. izreke) temelji se na odredbi članka 29.
stavka 1. Ustav­nog zakona.

8.
Predsjednica Županijskog suda u Zagrebu dužna je dostaviti Ustav­nom sudu pisanu obavijest o datumima donošenja i otpreme
odluke iz točke II. izreke ove odluke u roku od osam (8) dana od dana njene
otpreme, a najkasnije osam (8) dana od isteka roka određenog u točki II. izreke
ove odluke. Ovaj nalog temelji se na članku 31. stavcima 4. i 5. Ustav­nog zakona.

Broj:
U-IIIA-1029/2005
Zagreb, 13. lipnja 2007.

USTAVNI
SUD REPUBLIKE HRVATSKE

Predsjednica Vijeća

**dr****. sc. Jasna Omejec, v. r.**

Ostalo, NN 72/2007-2272
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)